12.6.2024 Turku

 **RIPARISI HEN4 LEIRIKIRJE**

**Rippikoululeiri häämöttää… 😊 Tähän paperiin on koottu kaikki tärkeimmät asiat koskien juuri sinun leirijaksoasi. Lisäksi löytyy tietoa konfirmaatiosta.**

 **Leiriaika ja -paikka:** **11.-18.7.2024 Pyölinrannan leirikeskus, Pyölintie 77, Piikkiö**

Lisätietoja Pyölinrannasta saa nettisivuilta

www.turunseurakunnat.fi/kirkot-ja-tilat/leirikeskukset/pyolinranta

 **Leirin aloitus ja lopetus: Leirimme alkaa torstaina 11.7. klo 16.15, jolloin lähdemme**

**Henrikinkirkolta** **(Peltolantie 2) yhteiskuljetuksella kohti leirikeskusta. Leirimme päättyy torstaina 18.7. viim. klo 14 konfirmaatioharjoituksen jälkeen Henrikinkirkolle.**

**Leiriohjelmasta:** Rippikoulun leiriosuus on usein hauska & mukava kokemus ja se on osa seurakunnan järjestämää kasteopetusta. Päivät alkavat herätyksellä klo 8.30 ja hiljaisuus tulee viimeistään klo 23. Majoitus on päätalossa ja toisessa majoitusrakennuksessa. Sisävessat sijaitsevat erillisessä rakennuksessa ja suihkumahdollisuus on rantasaunalla

(n. 350m päästä päätalolta). Päivät koostuvat erilaisista aktiviteeteista niin sisällä kuin ulkona sekä ruokailuista. Opettelemme yhdessä myös rauhoittumista ja hiljentymistä muun muassa yhteisten jumalanpalvelusten ja hartaushetkien avulla. Lisäksi lähes joka päivä on mahdollisuus saunoa. On myös erittäin tärkeää saada nukuttua öisin, jotta jaksaa olla hyvin mukana koko viikon. Leirillämme on yövalvoja, jonka tehtävänä on valvoa hiljaisuutta. **Jos kuitenkaan leirikeskuksessa nukkuminen ei nuorelta onnistu ja toisten yörauha häiriintyy, voidaan tarpeen mukaan toimia näin: rippikoululainen yöpyy kotona ja huoltaja kuljettaa nuoren päivittäin leirikeskukseen.**

Leirillämme ei ole vierailupäivää eivätkä yksittäisetkään vierailut ole mahdollisia. Päivitämme leiriltä instastorya. Jos haluat nähdä mitä viikon aikana tapahtuu, niin käy seuraamassa instagram-tiliä henrikinseurakunnannuoret

**Mukaasi leirille tarvitset seuraavat asiat:**

* penaali tarvikkeineen (kynä, kumi, teroitin...). Raamatun saat lahjana seurakunnalta.
* alus- ja pussilakana + tyynyliina
* pyyhe ja uima-asu
* yöasu
* peseytymisvälineet (shampoo, saippua, hammasharja ja -tahna, deodorantti (ei aerosoli)…)
* riittävästi vaihtovaatteita (olemme paljon myös ulkona. Huomio, että kesällä saattaa olla

 myös kylmä). Tarpeeksi sukkia, alusvaatteita ja t-paitoja/toppeja.

* lenkkarit tms. ulkokengät
* päähine (lippis, hattu, huivi tms.)
* villasukat tai sisätossut
* juomapullo
* aurinkorasva, hyttysmyrkky (ei aerosoli)
* henkilökohtaiset lääkkeet
* KELA-kortti (jos leirillä tapahtuu joku tapaturma, jonka vuoksi joudumme käymään

 terveyskeskuksessa, kortti nopeuttaa asioimista. Ensisijaisesti on huoltajan tai muun

 yhteyshenkilön tehtävä kuljettaa nuori hoidettavaksi, jos tarve vaati. Leirillä on saatavilla

 ensiaputarvikkeet.).

* muuta välttämätöntä mitä luulet tarvitsevasi (esim. kännykän laturi, korvatulpat…). Päivittäisiä ruokailuja on viisi, joten jos otat mukaan omia eväitä karkkia tms., muista kohtuus. Leirikeskuksessa ei ole kioskia.
* reipasta ja iloista leirimieltä

**Jätä kotiin**:

* päihteet ja huumausaineet
* tupakkatuotteet ja nuuska (myös sähkötupakka)
* ulkoiset kaiuttimet
* iPad/tabletti
* tietokone
* energiajuomat tms.
* kofeiinitabletit
* teräaseet

Älä ota leirille mitään sellaisia arvoesineitä tms., joiden katoamista pelkäät. Jokainen on vastuussa omista tavaroistaan. Rippikoululaiset ovat vakuutettuja seurakunnan puolesta vain tapaturmavakuutuksella. Jätä kotiin myös kaikki sellainen, joka on turhaa tai ei sovi rippileirille. Oman kännykän käyttö on sallittu vain vapaa-ajalla (ei yhteisen ohjelman aikaan (ellei erikseen mainita) eikä yöllä). Jos kännykästä aiheutuu haittaa, se kerätään opiskelu- ja yöajaksi pois leirin vetäjien haltuun.

**Konfirmaatio:** **Konfirmaatiomessu on sunnuntaina 21.7.2024 klo 11 Henrikinkirkossa (Peltolantie 2).** Konfirmaation kesto todistusten jakoineen on n. 1h 30min. Emme rajoita vieraiden määrää, vaan kaikki saavat halutessaan tulla messuun.

**Rippikoululaisen tulee olla kirkossa viim. klo 10.30.** Yhtä kummia pyydetään nuoren siunaamiseen mukaan (jos kummi ei pääse, niin siunaamassa voi olla myös joku muu nuorelle läheinen aikuinen. Tarkemmat ohjeet annetaan kirkossa ennen messua.). Rippikoululaisista ei oteta erillistä konfirmaatiokuvaa (ryhmittäydymme tilaisuuden jälkeen joko ulos tai sisälle (riippuen säästä), jolloin jokainen voi halutessaan ottaa kuvia omalla kamerallaan). Valokuvia voi ottaa kirkossa omalta paikaltaan.

Rippikoulun ohjelma- ja turvallisuusvastaavana toimii nuorisotyönohjaaja Lilli Jussila ja pappina kappalainen Toni Pätsi. Lisäksi leirillä työskentelee musiikkipedagogiikan opiskelija Niki Koivisto, yövalvoja Tommi sekä joukko koulutuksen käyneitä leiriavustajia eli isosia.

Jos sinulla on jotain epäselvyyttä, ota rohkeasti yhteyttä! Mukavaa leiriä odottaen sekä aurinkoista ja siunattua kesää toivottaen

 **Lilli Toni**

 **Lilli Jussila Toni Pätsi**

**nuorisotyönohjaaja kappalainen**

**p. 040 3417 380 p. 040 3417 378**

**lilli.jussila@evl.fi** **toni.patsi@evl.fi**